糧船灣

糧船灣，屬香港西貢區，響萬宜水庫西南面，糧船灣海東面，大頭洲、雞洲、老虎吊排、滘西洲、吊鐘洲東面，匙洲、南風洲、伙頭墳洲、小破邊洲、黃泥洲、光頭排、橫洲北面，破邊洲、飯甑洲西面。

糧船灣洲原本係香港第四大島，同西貢半島隔住條官門海峽。

1969年，香港政府響糧船灣洲北岸起萬宜水庫，連埋糧船灣洲同西貢半島，地圖上改名叫糧船灣。北面有條西貢萬宜路連接島嘅東西部，行西貢東郊野公園必經。西壩底下有創興水上活動中心。

史
喺起個水庫之前，糧船灣洲同西貢半島隔住官門海峽，直到起萬宜水庫嗰陣將糧船灣洲同西貢半島連接起嚟。

土木工程拓展署話，喺1億幾年前，香港同成個華南東部都係位於火山帶。經過拓展署多年嘅地質調查發現，喺2012年確認糧船灣伸延到果洲群島一帶曾經有一座超級火山，叫做糧船灣超級火山，直徑長18公里，係香港以至中國東南部第一座被發現嘅古代超級火山。

約莫400年歷史嘅糧船灣天后宮，經過重修之後喺2013年1月2日舉行開光典禮，又喺宮前搞咗個百席盆菜宴，吸引咗過千人參與。今次重修後，天后宮加咗個文物館，展示以前嘅祭品。

海灣

深篤灣
淡水灣
大蛇灣
蠄蟧灣
石仔灣
南風灣
白腊灣
白腊仔

西貢半島